ข้อบังคับเจ้าพนักงานจราจรจังหวัดพัทลุง ว่าด้วยการห้ามหยุดหรือจอดรถทุกชนิด การกำหนดให้รถเดินได้ทางเดียว การกำหนดการจอดรถหรือที่จอดพักรถ และขีดเส้นหรือทำเครื่องหมายจราจรบนผิวทางหรือติดตั้งสัญญาณจราจรหรือเครื่องหมายจราจร ในเขตเทศบาลตำบลเขาชัยสนพ.ศ. 2556
ข้อบังคับเจ้าพนักงานจราจรจังหวัดพัทลุง
ข้อบังคับเจ้าพนักงานจราจรจังหวัดพัทลุง
ว่าด้วยการห้ามหยุดหรือจอดรถทุกชนิด
การกำหนดให้รถเดินได้ทางเดียว
การกำหนดการจอดรถหรือที่จอดพักรถ
และขีดเส้นหรือทำเครื่องหมายจราจรบนผิวทาง
หรือติดตั้งสัญญาณจราจรหรือเครื่องหมายจราจร
ในเขตเทศบาลตำบลเขาชัยสน
พ.ศ. ๒๕๕๖
 

ด้วยปรากฏว่าปริมาณรถที่ใช้บนถนนในเขตเทศบาลตำบลเขาชัยสน
มีอัตรามากขึ้น
ประกอบกับได้รับการร้องเรียนจากประชาชนเรื่องการจราจรติดขัดและการจอดรถไม่เป็นระเบียบเรียบร้อย
ดังนั้น เพื่อความปลอดภัยและความสะดวกในการจราจร จึงจำเป็นต้องจัดระเบียบการจราจร

อาศัยอำนาจตามความในมาตรา ๑๓๙ (๒) (๔) (๙) และ (๑๕)
แห่งพระราชบัญญัติจราจรทางบก พ.ศ. ๒๕๒๒ และคำสั่งกระทรวงมหาดไทย ที่ ๓๘๗/๒๕๔๑
เรื่อง แต่งตั้งเจ้าพนักงานจราจรตามพระราชบัญญัติจราจรทางบก พ.ศ. ๒๕๒๒ ลงวันที่ ๑๔
สิงหาคม พ.ศ. ๒๕๔๑ ผู้บังคับการตำรวจภูธรจังหวัดพัทลุงในฐานะเจ้าพนักงานจราจรในเขตอำนาจการรับผิดชอบและเขตพื้นที่การปกครอง
จึงได้ออกข้อบังคับไว้ ดังต่อไปนี้

ข้อ ๑ ข้อบังคับนี้เรียกว่า ข้อบังคับเจ้าพนักงานจราจรจังหวัดพัทลุง
ว่าด้วยการห้ามหยุดหรือจอดรถทุกชนิด การกำหนดให้รถเดินได้ทางเดียว
การกำหนดการจอดรถหรือที่จอดพักรถ และขีดเส้นหรือทำเครื่องหมายจราจรบนผิวทางหรือติดตั้งสัญญาณจราจรหรือเครื่องหมายจราจร
ในเขตเทศบาลตำบลเขาชัยสน พ.ศ. ๒๕๕๖

ข้อ ๒[๑] ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ การห้ามหยุดหรือจอดรถทุกชนิด
การกำหนดให้รถเดินได้ทางเดียว การกำหนดการจอดรถ หรือที่จอดพักรถ
และขีดเส้นหรือทำเครื่องหมายจราจรบนผิวทางหรือติดตั้งสัญญาณจราจรหรือเครื่องหมายจราจร
ในเขตเทศบาลตำบลเขาชัยสน พ.ศ. ๒๕๕๖ ตามเงื่อนไข ดังต่อไปนี้
๓.๑ กำหนดตีเส้นเครื่องหมายจราจรห้ามหยุดหรือจอดรถทุกชนิด (ขาว -
แดง) บริเวณทางแยกเชื่อมต่อถนนทางหลวงแผ่นดิน ๔๐๘๑ กับซอยสุขาภิบาล ๖
ตรงข้ามร้านเทสโก้โลตัส
๓.๒ กำหนดตีเส้นเครื่องหมายที่จอดรถจักรยานยนต์
บริเวณหน้าร้านเทสโก้โลตัส ถนนทางหลวงแผ่นดินหมายเลข ๔๐๘๑ หลักกิโลเมตรที่ ๖+๗๐๐
ฝั่งด้านทิศเหนือ
๓.๓ ติดตั้งเครื่องหมายจราจร บริเวณสี่แยกห้าห้อง ซอยสุขาภิบาล ๖
เชื่อมต่อถนนห้าห้อง ถึงควนสารและห้าห้อง ถึงทางรถไฟ
๓.๔ กำหนดซอยสุขาภิบาล ๖ ให้เดินรถได้ทางเดียว
ซึ่งถนนอยู่ตรงข้ามร้านเทสโก้โลตัส ตั้งแต่จุดเชื่อมทางหลวงแผ่นดิน ๔๐๘๑
ถึงจุดเชื่อมต่อถนนห้าห้อง ถึงควนสารและห้าห้อง ถึงทางรถไฟโดยให้เดินรถทางเดียวจากทางด้านทิศเหนือไปทางด้านทิศใต้

ข้อ ๔ นับตั้งแต่วันที่ข้อบังคับนี้ใช้บังคับเป็นต้นไป
ให้ยกเลิกระเบียบ ข้อบังคับ หรือประกาศใด ๆ ที่ขัดหรือแย้งข้อบังคับนี้
ให้ใช้ข้อบังคับนี้แทน


ประกาศ
ณ วันที่ ๒๓ เมษายน พ.ศ. ๒๕๕๖
พลตำรวจตรี
ศักดิ์สมหมาย พุทธกูล
ผู้บังคับการตำรวจภูธรจังหวัดพัทลุง
เจ้าพนักงานจราจรจังหวัดพัทลุง

















ปริยานุช/ผู้จัดทำ
๒๘ พฤษภาคม
๒๕๕๖

อุษมล/ผู้ตรวจ
๒๘ พฤษภาคม
๒๕๕๖


[๑] ราชกิจจานุเบกษา
เล่ม ๑๓๐/ตอนพิเศษ ๖๑ ง/หน้า ๔๔/๒๓ พฤษภาคม ๒๕๕๖